Михаил Ломоносов
Послушайте какво с един старик се случи…

Превод от руски: Иванка Павлова, —

chitanka.info

Послушайте какво с един старик се случи

и как накрай добре от всичко се поучи.

С магарето си той, синът му пеш, веднъж

потеглиха на път. Един случаен мъж

наскоро с гняв ги спря: „Ти нямаш срам, човече!

Нима ще бъхта пеш дете така далече?“

Тогаз със своя син бащата се смени,

но малко повървял, видя, че отстрани

започнаха към тях да сочат с пръст: „Юнаци!

Светът е пълен май с такива. Пфу, глупаци!

Защо не се качат и двамата?“ Смутен,

прие съвета нов селякът уморен,

но трябваше да спрат в средата на градчето —

пазарът срещна с вик бащата и детето:

„Измъчвате така животното без жал!“

И тръгнаха назад. Човекът бе разбрал:

„Щом нечий чужд съвет за мъдър пак призная,

магарето на гръб ще нося май накрая.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.